लय समात्दै मछिन्द्र 
मनाङ मर्स्याङ्दी र थ्रीस्टारबाट चर्चित खेलाडीहरू भित्र्याएको मछिन्द्रले सहिद स्मारक ‘ए’ डिभिजन लिगमा बुधबार फ्रेन्ड्स क्लबविरुद्ध सुधारिएको खेल पस्कियो । मछिन्द्रले ३–० को जित रचे पनि टिमको अग्रपंक्तिमा अझै सुधारको खाँचो देखिएको छ ।
काठमाडौँ — मनाङ मर्स्याङ्दी र थ्रीस्टारबाट चर्चित खेलाडीहरू भित्र्याएको मछिन्द्रले सहिद स्मारक ‘ए’ डिभिजन लिगमा बुधबार फ्रेन्ड्स क्लबविरुद्ध सुधारिएको खेल पस्कियो । मछिन्द्रले ३–० को जित रचे पनि टिमको अग्रपंक्तिमा अझै सुधारको खाँचो देखिएको छ ।‘३–० को जितले अर्को खेल (एनआरटीविरुद्ध पुस १५) लाई राम्रै तयारी भयो,’ दशरथ रंगशालामा ३ अंक जोडेपछि मछिन्द्रका प्रशिक्षक प्रवेश कटुवालले भने, ‘स्टार खेलाडी भएकाले हाम्रो टिम च्याम्पियन बन्छ भन्ने हल्ला छ तर त्यो मैदानमा खेलेपछि मात्रै थाह हुन्छ ।’ उनले थपे, ‘आज राम्रो भयो । रेलिगेसन क्षेत्र र शीर्ष टिमबीच पनि उच्च प्रतिस्पर्धा हुन्छ । फ्रेन्ड्सले रक्षात्मक खेलमा ध्यान दियो । एक गोल निस्केपछि हामीलाई सजिलो भयो । तर, अग्रपंक्ति अलि सोचेजस्तो भएन ।’मछिन्द्रले डिफेन्डर पिटर सेगुनको गोलमा २८ औं मिनेटमा अग्रता लिएको थियो । उनको हेडरमा फ्रेन्ड्सका गोलकिपर देव लिम्बु नतमस्तक रहे । अफ्रिकी मूलका अर्का खेलाडी एडेलाजा सोमिडेले लोभलाग्दो मुभलाई उपयोग गर्दै ५१ औं मिनेटमा मछिन्द्रको अग्रता दोब्बर बनाए । उनको पासमा रेजिन सुब्बाले ८५ औं मिनेटमा ३–० ले अघि बढाउँदै मछिन्द्रको जित पक्का गरिदिए । खेलमा लगभग पूरै समय बलमाथि नियन्त्रण राखे पनि मछिन्द्रको फिनिसिङ गतिलो भएन र तीन गोलमै सीमित भयो । मछिन्द्रका केही प्रयासमा गोलकिपर देव बाधक बने । पहिलो खेलमा ब्रिगेड ब्वाइजमाथि २–० को जित हात पारेको मछिन्द्रले दोस्रोमा च्यासलविरुद्ध १–१ को नतिजा निकालेको थियो । दोस्रो चरणसम्म दुवै खेल जित्ने एक्लो टिम डिफेन्डिङ च्याम्पियन मनाङ हो । तर, गत वर्ष पुछारबाट दोस्रोमा रहेकाले १ अंक घटुवामा पर्दा मछिन्द्रको खातामा बल्ल ६ अंक बनेको छ । तीन खेलमा हात पारेको ६ अंकमा खुसी नै रहेको प्रशिक्षक कटुवालले बताए ।फ्रेन्ड्सले भने यो लिगमा लगातार तेस्रो हार बेहोरेको हो । टोलीले आर्मीसँग २–१ र ब्रिगेड ब्वाइजसँग २–० पछि मछिन्द्रसँग ३–० को हार बेहोरेको हो । टिमको खराब लयबारे फ्रेन्ड्सका ब्राजिली प्रशिक्षक मार्कुस दान्तोसले भने, ‘हामीसँग राम्रो स्तर छैन । राम्रो पास दिने स्तर छैन । ब्राजिली खेलाडीसँग पनि क्षमता छैन । स्तर नहुनुमा सबै खेलाडी जिम्मेवार छन् ।’ उनले तीन ब्राजिली खेलाडीलाई मैदानमा उतारेका थिए । तीनै खेलाडीको प्रदर्शन फिक्का रह्यो । तीनै खेल हारे पनि फुटबलको विकासका लागि आएको उल्लेख गर्दै उनले प्रतिद्वन्द्वीबारे भने, ‘मछिन्द्रका खेलाडी शारीरिक रूपमा धेरै बलिया छन् ।’च्यासल स्तब्धसहिद स्मारक ‘ए’ डिभिजन लिगमा एक सय गोल गर्ने पहिलो खेलाडी बन्ने अभियानमा रहेका च्यासलका कप्तान सन्तोष साहुखललाई एनआरटीका थिएरी आन्द्रे र विक्रम धिमालले कडा निगरानीमा राखे । त्यसको फाइदा च्यासलले अरु खेलाडीबाट उठाउन सकेन । त्यसैले सन्तोष ए डिभिजन लिगमा गोलको शतक बनाउनमात्रै चुकेनन् कि च्यासलको बुधबार दोस्रो खेलमा एनआरटीसँगको हार टार्न असफल भए । च्यासल २–१ को स्तब्ध भयो ।एरिक विष्टको क्रसमा एन्गुएन जुनियरले हेडद्वारा गोल गर्दै एनआरटीलाई २३ औं मिनेटमा अग्रता दिलाए । फरवार्ड एन्डेम्बा जोर्डन च्यासलका अभिषेक लिम्बुलाई फाउल खेल्दै दोस्रो पहेँलो कार्ड पाएपछि ७४ औं मिनेटमा मैदान छाड्न बाध्य भए । तर, त्यसको फाइदा च्यासलले लिन सकेन । योसँगै जोर्डनले मछिन्द्रविरुद्ध हुने खेल गुमाउने भएका छन् । दर्शन गुरुङले काउन्टर अट्याकमा बललाई मैदानको मध्यभागबाट एक्लै अघि बढाएर पोस्टको दिशा दिँदै ८६ औं मिनेटमा एनआरटीको अग्रता दोब्बर पारे । पाँच मिनेट इन्ज्युरी समयको अन्तिम क्षणमा अमिर श्रेष्ठले च्यासलको अन्तर घटाए पनि त्यो खेलमा फर्कन ढिला भइसकेको थियो ।विंगर अमिर श्रेष्ठले पेनाल्टी क्षेत्रबाहिरैबाट प्रहार गरेको बल तेस्रो मिनेटमा बारमा लागेर फर्किएको थियो । त्यसलाई एनआरटीका प्रशिक्षक राजुकाजी शाक्यले ‘च्यासलको दुर्भाग्य’ बताए । गत वर्ष च्यासलको टिम सम्हालेका शाक्यले आफ्नै पुरानो टिमविरुद्ध यसपालि ३ अंक जोडे । २०६० सालयता लिगमा ९९ गोल गरेका सन्तोषले गोलको शतक पूरा गर्ने दुई अवसर पाएका थिए । तर उनको फ्रि–हेडर १२ औं मिनेटमा पोस्टबाहिर गयो भने ६३ औं मिनेटमा उनले गरेको मिहिनेतलाई गोलकिपर अजित प्रजापतिले असफल पारिदिए । त्यसैले उनले अब ऐतिहासिक गोलका लागि पुस १५ मा जावलाखेलविरुद्ध हुने खेल कुर्नुपर्ने भएको छ ।यसअघि संकटामाथि २–० को जित र मछिन्द्रसँग १–१ खेलेको च्यासलको पहिलो हारपछि प्रशिक्षक बालगोपाल साहुखलले भने, ‘सुरुका दुई खेलमा जस्तो तीव्रता पुगेन । खेलाडी थाकेजस्तो देखियो । खेलाडीले सजिलो लिएजस्तो भयो र समस्या त्यहींबाट सुरु भयो ।’ उनले थपे, ‘अझै बिग्रेको छैन । हामीले बाँकी १० खेलमा सुधार गर्नुपर्छ ।’ उनले सन्तोषलाई एनआरटीले कडा निगरानीमा राखेको फाइदा लिन नसकेको पनि स्वीकारे । च्यासलको सुरुका दुई खेलमा तीनै गोल सन्तोषले गरेका थिए ।पहिलो खेलमा सरस्वतीविरुद्ध ४–० को जितलगत्तै संकटासँग १–० ले हारेको एनआरटीको यो लिगमा दोस्रो जित हो । तर पछिल्लो लिगको पुछारमा रहेकाले २ अंक घटुवामा परेको उसको च्यासलमाथिको जितपछि ४ अंक भएको छ । ‘हाम्रो लागि ३ अंक महत्त्वपूर्ण थियो । यसमा सफल भयौं,’ एनआरटीका प्रशिक्षक शाक्यले भने, ‘संरचना परिवर्तन गरेर ४–२–३–१ मा खेल्दा सफल भयौं । प्रदर्शन पनि राम्रो भयो ।’ उनले शीर्ष ६ मा रहने लक्ष्य भएको बताए ।